Трет јавен состанок на Агенцијата за аудио и аудиовизуелни медиумски услуги за 2026

Добиени ставови и мислења од присутните учесници

21.09.2026 година

На 21 септември, Агенцијата за аудио и аудиовизуелни медиумски услуги го одржа третиот јавен состанок за 2026 година, на кој директорот д-р Зоран Трајчевски направи пресек на реализираните активности согласно Годишната програма за работа во изминатите три месеци. На состанокот беа презентирани и резултатите од истражувањето „Родот во медиумите 2025: Родовите прашања и начинот на претставување на жените и мажите во медиумската кампања за Локалните избори во 2025 година“ кое за потребите на АВМУ го изработи маркетинг агенцијата Маркет Вижн.
На крајот од состанокот беше отворена дискусија на која присутните имаа можност да постават прашања и да дадат свои коментари. 
Панел дискусија  

м-р Сашо Богдановски, раководител на Одделението за човекови права и медиумска писменост во АВМУ – посочи дека вработени од АВМУ учествуваа во подготовка на пред примерокот и изборот на материјали кои беа анализирани за истражувањето за родот во медиумите за време на Локалните избори 2025. Тоа што беше анализирано е всушност како политичките партии избрале да бидат претставени на изборите и како тоа го направиле во однос на родот. За резултатите од истражувањето, односно помалата застапеност на жени во однос на мажи појасни дека одговорноста на медиумите е многу помала, отколку на политичките партии. Посочи дека политичките партии се тие кои одлучуваат кои лица ќе ги претставуваат за време на изборите и дека не може да се бара од медиумите да им наметнат на политичките партии да испратат претставник или претставничка на партијата да гостува на програмата, кога тоа е целосно избор на политичката партија со кого таа сака да биде претставена во медиумите.
Хамди Рашити од ТВ Алсат-М – целосно се согласи со претходното излагања и посочи дека политичките партии сами одлучуваат кои лица ќе гостуваат на телевизијата, како и дека телевизијата за време на изборите ги емитува материјалите кои ги доставуваат политичките партии. Во продолжение постави прашање во врска со мониторингот на Предвремените избори за градоначалник на општина Брвеница кои ќе се одржат на 18 октомври 2026 година. 
Директорот на Агенцијата за аудио и аудиовизуелни медиумски услуги, д-р Зоран Трајчевски –  се надоврза на дискусијата, дека во однос на спотовите за платеното политичко рекламирање и снимениот материјал што политичките партии го доставуваат до медиумите за објава, медиумите не можат да влијаат. 
м-р Емилија Јаневска, раководителка на Секторот за програмски работи во АВМУ - одговори на прашањето дека за емитување платено политичко рекламирање за овие избори не се пријавени национални медиуми, туку само регионални и локални медиуми. Додаде дека Агенцијата ќе врши мониторинг на платеното политичко рекламирање, додека мониторинг на начинот на известување на медиумите нема да биде спроведен со оглед на обемот на изборите, освен доколку стигнат претставки до Агенцијата за начинот на покривање на изборите. Таа посочи дека ќе се спроведува мониторинг на изборниот молк и дека тој ќе важи за медиумите на национално ниво и за медиумите на подрачјето каде што ќе се одвиваат изборите. 
м-р Марина Трајкова, виш соработник во Одделението за човекови права и медиумска писменост во АВМУ – истакна дека за платеното политичко рекламирање комплетната одговорност е кај политичките партии. Додаде дека во истражувањето беа анализирани прилози на вести на МРТ1 и МРТ2 и во овој случај има одговорност и кај медиумот, затоа што во прилозите се појавуваа многу теми за кои зборуваа политичари и политичарки, кои што можеле да бидат обработени и од родова перспектива, меѓутоа медиумот одлучил да не го прави тоа. Посочи дека при известување за време на кампања, освен со изјави на политичари и политичарки медиумот може да придонесе и со обработка на темите од родов аспект, додека во поглед на спотовите за платеното политичкото рекламирање јасно е дека не може да се интервенира. 
Деспина Ковачевска од Фондацијата Метаморфозис – посочи дека телевизиите многу ретко обработуваат женски теми, на пример во утринските емисии каде многу малку се застапени теми за женското репродуктивно здравје. Додаде дека кога има аналитички емисии за време на избори или за политики, скоро секогаш гостите се мажи. Посочи дека ТВ Алсат - М е позитивен пример бидејќи секогаш бираат жени за соговорнички на теми кои не се баш типични за жени. Упати повик до медиумите да покануваат повеќе политичарки и аналитичарки во нивните емисии. 
Оливера Ефтимовска од Националната мрежа жените за жените – се надоврза дека медиумите имаат голема одговорност за креирањето на сопствените програми и дека не се согласува дека политичарите ги креираат програмите на медиумите. Додаде дека не може да се влијае на спотовите за платеното политичко рекламирање, меѓутоа може да се воспостават одредени услови во емисиите во однос на темите кои се избираат за дебата, како и за родовата застапеност на политичките експерти, бидејќи во оваа држава има многу жени коишто можат да зборуваат и на обични локални теми и на теми за геополитика. Посочи дека медиумите треба да станат повеќе родово сензитивни.
м-р Сашо Богдановски, раководител на Одделението за човекови права и медиумска писменост во АВМУ – појасни дека примарно ова истражување се однесуваше на платеното политичко рекламирање и како политичките партии одбираат да бидат претставени за време на изборите, а многу мал дел од под примерокот се однесуваше на информативната програма. Посочи дека АВМУ располага со дополнително други истражувања во коишто е регистрирано како се однесуваат радиодифузерите кон родовите прашања. 
Оливера Ефтимовска од Националната мрежа жените за жените – додаде дека кога некој медиум праќа покана до политичките партии може да нагласи дека според политиките на медиумот треба да има и родов балас и да се внимава на тој момент. 

